次韻种道行衙賞蓮花
作者：鄭俠
朝代：宋

paragraphs: 城中勢利如聚蛙，聒聒鼓閙窮兩衙。
忽聞携樽命真賞，如見地涌金蓮花。
况兹危亭跨高爽，極目四顧窮天涯。
紅蕖繚遶幾數畝，盛粧翠蓋相撐拏。
輿肩不換足已到，咫尺異彼窮幽遐。
居之自可換凡骨，不必飲露餐朝霞。
堂堂露衢不户牖，非此非彼無追賒。
幸時有酒共酩酊，不爾一啜先春茶。
楸枰小小較勝負，往往笑語成讙譁。
歸来清風恐飄帽，月影已向西樓斜。
長舒兩脚就枕簟，一覺已聽清晨笳。